Diari Oficial de la Generalitat Valenciana


Sumari del DOGV 3241, del 13-05-1998 (1998/3702)

RESOLUCIÓ de 6 d'abril de 1998, del president executiu de l'Agència Valenciana de Turisme, sobre la convocatòria de beques per a l'any 1998.
--------------------------------------------------------------------------------------------------------------------------------------------

### Dades del document

Número de DOGV
:   3241

Data del DOGV
:   13-05-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/3702


Data del document
:   06-04-1998

Organisme emissor
:   Agència Valenciana del Turisme

Tipus de document
:   Resolució

RESOLUCIÓ de 6 d'abril de 1998, del president executiu de l'Agència Valenciana de Turisme, sobre la convocatòria de beques per a l'any 1998. [1998/A3702]
  
El desenvolupament del sector turístic i el necessari increment dels nivells de qualitat dels serveis que es presten recomanen augmentar el grau d'especialització dels professionals de l'activitat turística de la Comunitat Valenciana i proporcionar-los la possibilitat de millorar el seu nivell de formació i coneixement del sector mitjançant la convocatòria de beques de pràctiques professionals d'especialització.
  
D'acord amb les funcions atribuïdes a l'Agència Valenciana de Turisme i segons el que disposa la lletra g, del número 2, de l'article 5 del Decret 45/1996, de 25 de març, del Govern Valencià, pel qual s'aprova el Reglament de l'Agència Valenciana de Turisme, i el que disposa el Decret 108/1992, de 6 de juliol, pel qual es regula la concessió de beques, resolc:
  
Fer pública la convocatòria d'una beca de pràctiques professionals d'especialització en el Servei d'Estudis i Planificació de l'Agència Valenciana de Turisme d'un any de durada, d'acord amb les següents condicions i característiques:
  
Primera. Objecte específic de la convocatòria
  
Aquesta convocatòria té per objecte concedir una beca de pràctiques professionals d'especialització per part de l'Agència Valenciana de Turisme.
  
Característiques de la beca:
  
- Pràctiques professionals d'especialització en l'estudi de l'activitat turística a la Comunitat Valenciana, a desenvolupar en el Servei d'Estudis i Planificació de l'Agència Valenciana de Turisme. La durada de les beques serà d'un any.
  
Les activitats a realitzar seran les següents:
  
Seguiment de l'activitat turística valenciana, mitjançant l'elaboració d'estudis, informes i anàlisi d'índole estadisticoeconòmica, així com la col·laboració en les tasques pròpies del Servei com a element complementari de la seua formació.
  
Segona. Requisits del sol·licitants
  
Els candidats que vulguen participar en la concessió de la beca hauran de complir els següents requisits:
  
- Titulació universitària o equivalent, reconeguda oficialment; preferentment llicenciats en enginyeries, Estadística, Ciències Econòmiques i Empresarials, Geografia, Sociologia. Tècnics en Empreses i Activitats Turístiques i Formació Professional, cicle formatiu de grau superior, Branca d'Hoteleria i Turisme.
  
- Experiència en l'elaboració d'estudis i anàlisi d'índole estadisticoeconòmica preferentment en l'àmbit turístic.
  
- A més, es valorarà l'experiència de treball en equips d'investigació, així com publicacions en revistes, congressos, etc.
  
- Coneixement parlat i escrit d'un idioma (anglés o francés).
  
- Coneixements d'informàtica a nivell d'usuari (Windows, Word, Excel, etc.).
  
- Tenir residència preferentment a la Comunitat Valenciana.
  
Els sol·licitants hauran de complir els requisits i les condicions que s'assenyalen en la convocatòria al final del termini de presentació de les sol·licituds.
  
Tercera. Dotació econòmica
  
La cobertura econòmica de la beca consisteix en una ajuda fins a 130.000 pessetes mensuals, de les quals es deduiran les corresponents retencions fiscals, a més de les assegurances que, si és el cas, calguen.
  
L'import global màxim destinat a finançar aquesta beca ascendeix a l'import total d'un milió cinc-centes seixanta mil (1.560.000 PTA) pessetes, corresponents al programa Estudis i Difusió, subprograma Beques de Formació, dels pressupostos de l'Agència Valenciana de Turisme per a 1998 i 1999.
  
Aquesta convocatòria i la concessió de les beques està condicionada a la provisió de crèdit adequada i suficient en els pressupostos esmentats.
  
Quarta. Termini de presentació de sol·licituds i formalització d'aquestes
  
El termini de presentació de sol·licituds serà de 15 dies hàbils a partir de la publicació d'aquesta resolució en el Diari Oficial de la Generalitat Valenciana.
  
Els candidats han de remetre les sol·licituds a l'Agència Valenciana de Turisme (avinguda d'Aragó, 30, planta 8.ª, 46096 València), o en qualsevol de les seues dependències territorials: Servei Territorial de Turisme d'Alacant (c. Churruca, 29, 1r, 03273 Alacant); Servei Territorial de Turisme de Castelló (pl. Maria Agustina, 5, 12161 Castelló de la Plana); Servei Territorial de Turisme de València (pl. Alfons el Magnànim, 15, 2.a, 46470 València); o a l'Oficina d'Administració Turística de Benidorm (av. Joan Fuster Zaragoza, 3, Edifici Aquarium II-1.r, 03475 Benidorm).
  
Les sol·licituds que s'han de remetre, segons el model que figura com a annex I a aquesta resolució, hauran d'anar acompanyades de la següent documentació:
  
- Fotocòpia del NIF.
  
- Currículum que indique els estudis cursats i la trajectòria professional, acreditats com cal, mitjançant els corresponents certificats.
  
- Una fotografia de carnet.
  
Cinquena. Comissió avaluadora
  
S'estableix una comissió avaluadora que elaborarà les oportunes propostes d'adjudicació de la beca, en un termini de dos mesos des de la fi del termini de presentació de sol·licituds. Aquesta comissió avaluadora estarà formada per:
  
- President: el cap del Servei d'Estudis i Planificació.
  
- Vocals: el cap del Servei Econòmic.
  
- Un tècnic del Servei d'Estudis i Planificació, que actua com a secretari.
  
La comissió podrà convocar tots aquells candidats que considere oportú per a comprovar, a través d'una entrevista, els aspectes que estime d'interés, o realitzar les proves que considere necessàries.
  
La comissió podrà igualment declarar deserta totalment o parcialment l'adjudicació de les beques convocades.
  
Sisena. Barem per a la concessió
  
Es considerarà l'experiència professional, en especial aquella relacionada amb equips d'investigació, currículum acadèmic, les publicacions en revistes, congressos, etc.; idiomes, coneixements d'informàtica, així com els resultats de les entrevistes i/o proves que la comissió avaluadora realitze.
  
De tots els sol·licitants se seleccionarà un becari i dos suplents, per a cobrir les vacants que puguen produir-se.
  
Per a accedir a la condició de becari, serà necessari que es dicte una resolució del president executiu de l'Agència Valenciana de Turisme, en la qual es procedisca a la concessió de la beca al seu favor.
  
Ni la condició de becari ni la de suplent generarà en cap moment una relació laboral amb l'Agència Valenciana de Turisme i, per tant, no hi serà aplicable la legislació vigent per al personal laboral o funcionari de l'Agència Valenciana de Turisme.
  
Donades les característiques especials de les beques convocades, resulten incompatibles amb qualsevol altra beca per a activitat similar i amb qualsevol altra relació professional de serveis a l'Agència Valenciana de Turisme.
  
Setena. Obligacions dels beneficiaris
  
a) De forma genèrica els competeix acceptar i complir les normes establides en les bases d'aquesta convocatòria i les que s'establisquen, si s'escau, en la resolució de concessió o en el conveni de desenvolupament de la beca, així com les instruccions que durant tot el període de vigència de la beca reben de l'Agència Valenciana de Turisme.
  
b) Començar a beneficiar-se de la beca dins el termini que s'assenyale i a desenvolupar la seua tasca sense que cap altre compromís, anterior o futur, impedisca o dificulte, durant el període de vigència d'aquella, el compliment ininterromput de les obligacions contretes.
  
c) Realitzar el treball objecte de la beca amb un nivell de dedicació satisfactori, sota la tutela del tutor que designe l'Agència Valenciana de Turisme, que serà la persona encarregada d'establir la jornada laboral del becari.
  
Així mateix, encara que el desenvolupament de la jornada tindrà lloc principalment a la seu central de l'Agència Valenciana de Turisme, la realització de certes tasques pot implicar el desplaçament temporal a qualsevol altra localitat requerida per les característiques especials del treball a realitzar.
  
d) Presentar a l'Agència Valenciana de Turisme, al final del període de pràctiques, una memòria de la feina realitzada. Els treballs que els becaris puguen realitzar durant el període de la beca, així com la memòria final, seran propietat de l'Agència Valenciana de Turisme, que es reserva el dret de la publicació i utilització.
  
Vuitena. Resolució de la concessió de les beques
  
El president executiu de l'Agència Valenciana de Turisme resoldrà la concessió de la beca, dins el termini de sis mesos, comptador des de la publicació d'aquesta convocatòria en el Diari Oficial de la Generalitat Valenciana; transcorregut aquest i davant la falta de resolució expressa, s'entendran desestimades les sol·licituds.
  
Novena. Revocació i rescissió
  
L'Agència Valenciana del Turisme, després de l'expedient previ instruït a aquest efecte, podrà revocar o interrompre el gaudi de la beca si hi concorre alguna de les següents causes:
  
a) Obtenció de l'ajuda sense complir els requisits establits en la convocatòria a través de falsedat en un document públic.
  
b) Incompliment de les obligacions contretes que figuren en el punt set d'aquesta convocatòria i de les que complementàriament s'establisquen en el conveni de desenvolupament de la beca, amb independència de les causes, si aquestes no són únicament i directament imputades a l'Agència Valenciana de Turisme.
  
Respecte d'açò, s'estableix un període de prova de tres mesos de durada, després del qual, el tutor avaluarà l'efectiu compliment per part del becari de les diferents tasques encarregades fins al moment, proposant la seua continuïtat en el gaudi de la beca o bé la seua revocació. En el segon cas, resta a criteri del cap del Servei d'Estudis i Planificació l'execució o no de la suplència prevista.
  
c) No incorporar-se a la destinació en la data límit que s'haja fixat en el conveni, o per l'abandonament d'aquest durant el període de gaudi de la beca.
  
d) La no-acceptació de la beca i la no-presentació de la documentació original que se li puga sol·licitar per a la formalització de la beca en els terminis establits.
  
e) Estar afectat per un dels supòsits d'incompatibilitat que estableix la Llei 53/1984 de 26 desembre, d'Incompatibilitats del Personal al Servei de les Administracions Públiques (Boletín Oficial del Estado de 4 de gener de 1985).
  
f) No signar el conveni de col·laboració per al desenvolupament de la beca.
  
El beneficiari, si s'escau, haurà de reintegrar les quantitats rebudes fins al moment de la revocació administrativa de l'atorgament de la beca.
  
Deu. Renúncia a la beca
  
Les persones interessades que hagen sigut seleccionades per a gaudir d'una beca podran renunciar-hi abans de la firma del conveni de desenvolupament.
  
Una vegada signat el conveni no s'admetran renúncies a les beques adjudicades, tret de causes justificades i lliurement apreciades per l'Agència Valenciana de Turisme. En aquests casos, l'Agència Valenciana de Turisme procedirà a la substitució dels becaris que hi hagen renunciat, d'acord amb la proposta de la comissió avaluadora.
  
Si es produeix la renúncia amb posterioritat a l'inici de la beca, l'Agència Valenciana de Turisme podrà, o bé declarar extingida la beca, o deferir-la per el període que reste a favor del primer becari suplent, i en el seu defecte el segon, i se li efectuarà únicament el pagament corresponent al període de pràctiques efectivament realitzat.
  
Contra aquesta resolució, definitiva en via administrativa, s'hi podrà interposar un recurs contenciós administratiu, amb la prèvia comunicació preceptiva a aquesta Agència Valenciana de Turisme, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la publicació d'aquesta en el Diari Oficial de la Generalitat Valenciana, segons el que estableixen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en l'article 58.3 de la Llei de 27 de desembre de 1956, Reguladora de la Jurisdicció Contenciosa Administrativa.
  
Tot això, sense perjudici que es puga exercitar qualsevol altre recurs que s'estime oportú.